CELEX: 32005D0230
Language: et
Date: 2005-03-04 00:00:00
Title: 2005/230/EÜ: Poliitika- ja julgeolekukomitee otsus Proxima/3/2005, 4. märts 2005, endises Jugoslaavia Makedoonia Vabariigis toimuva Euroopa Liidu politseimissiooni (EUPOL Proxima) jaoks panustajate komitee loomise kohta

18.3.2005   
            
            
               ET
            
            
               Euroopa Liidu Teataja
            
            
               L 72/25
            
         
      POLIITIKA- JA JULGEOLEKUKOMITEE OTSUS PROXIMA/3/2005,
   4. märts 2005,
   endises Jugoslaavia Makedoonia Vabariigis toimuva Euroopa Liidu politseimissiooni (EUPOL Proxima) jaoks panustajate komitee loomise kohta
   (2005/230/EÜ)
   POLIITIKA- JA JULGEOLEKUKOMITEE,
   võttes arvesse Euroopa Liidu lepingut, eriti selle artikli 25 kolmandat lõiku,
   võttes arvesse nõukogu 22. novembri 2004. aasta ühismeedet 2004/789/ÜVJP endises Jugoslaavia Makedoonia Vabariigis toimuva Euroopa Liidu politseimissiooni (EUPOL Proxima) kohta (1), eriti selle artikli 9 lõiget 7,
   ning arvestades järgmist:
   
               (1)
            
            
               Ühismeetme 2004/789/ÜVJP artikli 9 lõike 7 kohaselt andis nõukogu poliitika- ja julgeolekukomiteele loa teha asjaomased otsused, mis käsitlevad endises Jugoslaavia Makedoonia Vabariigis toimuva Euroopa Liidu politseimissiooni panustajate komitee loomist.
            
         
               (2)
            
            
               15.–16. juunil 2001. aastal Göteborgis toimunud Euroopa Ülemkogu kohtumisel võeti vastu kolmandate riikide politseimissioonidesse panustamise juhtpõhimõtted ja kord. Nõukogu kiitis 10. detsembril 2002 heaks dokumendi “Konsultatsioonid ja menetlustavad EL mittekuuluvatele riikidele panustamiseks EL tsiviil-kriisiohje operatsioonidesse,” (2) milles arendati edasi kolmandate riikide osalemise korda tsiviil-kriisiohje operatsioonides, sealhulgas panustajate komitee loomist.
            
         
               (3)
            
            
               Panustajate komiteel on missiooni igapäevases juhtimises täita võtmeroll; komitee on põhifoorumiks, kus arutatakse kõiki missiooni igapäevast juhtimist käsitlevaid küsimusi; poliitika- ja julgeolekukomitee, kes teostab missiooni üle poliitilist kontrolli ja annab strateegilisi juhiseid, peab võtma arvesse panustajate komitee seisukohti,
            
         ON TEINUD JÄRGMISE OTSUSE:
   Artikkel 1
   Asutamine
   Käesolevaga asutatakse panustajate komitee endises Jugoslaavia Makedoonia Vabariigis toimuva Euroopa Liidu politseimissiooni jaoks.
   Artikkel 2
   Ülesanded
   1.   Panustajate komitee võib avaldada seisukohti, mida peab arvesse võtma operatsiooni üle poliitilist kontrolli teostav poliitika- ja julgeolekukomitee.
   2.   Panustajate komitee pädevus on sätestatud dokumendis “Konsultatsioonid ja menetlustavad ELi mittekuuluvatele riikidele panustamiseks EL tsiviil-kriisiohje operatsioonidesse”.
   Artikkel 3
   Koosseis
   1.   Kõigil EL liikmesriikidel on õigus osa võtta komitee aruteludest, kuid ainult panustavad riigid osalevad missiooni igapäevasel haldamisel. Missioonil osalevate kolmandate riikide esindajad võivad osaleda panustajate komitee koosolekutel. Euroopa Komisjoni esindaja võib samuti osaleda panustajate komitee koosolekutel.
   2.   Komisjoni esindaja saab regulaarselt teavet politseimissiooni juhilt.
   Artikkel 4
   Eesistuja
   Kooskõlas eespool nimetatud dokumendiga konsultatsioonide ja menetlustavade kohta, on kõnealuse missiooni panustajate komitee eesistujaks peasekretäri/kõrge esindaja tihedas koostöös eesistujariigiga.
   Artikkel 5
   Koosolekud
   1.   Eesistuja kutsub panustajate komitee kokku regulaarselt. Kui asjaolud seda nõuavad, võib eesistuja algatusel või liikme taotlusel kutsuda kokku erakorralise koosoleku.
   2.   Eesistuja jagab eelnevalt välja esialgse päevakava ja koosolekuga seotud dokumendid. Eesistuja vastutab komitee arutelude tulemuste edastamise eest poliitika- ja julgeolekukomiteele.
   Artikkel 6
   Konfidentsiaalsus
   1.   Panustajate komitee koosolekute ja menetluste suhtes kohaldatakse nõukogu julgeolekualaseid määrusi. Eelkõige peavad panustajate komitee esindajad olema läbinud nõuetekohase julgeolekukontrolli.
   2.   Panustajate komitee arutelude suhtes kehtib ametisaladuse hoidmise kohustus.
   Artikkel 7
   Jõustumine
   Käesolev otsus jõustub selle vastuvõtmise päeval.
   
      Brüssel, 4. märts 2005
      
         
            Poliitika- ja julgeolekukomitee nimel
         
         
            eesistuja
         
         P. DUHR
         
      
   
   
      (1)  ELT L 348, 24.11.2004, lk 40. Ühismeedet on muudetud ühismeetmega 2005/142/ÜVJP (ELT L 48, 19.2.2005, lk 45).
   
      (2)  Dokument 15203/1/02 REV 1, 13. detsember 2002.